Խմբաքանդակ՝ մարտակառքով (մ.թ.ա. 15-14-րդ դարեր, Լոռի բերդ)

Խմբաքանդակ՝ մարտակառքով, մ․թ․ա․ 15-14-րդ դարերում Լոռի բերդում հայտնաբերված խմբաքանդակ, որը ներառված է Հայաստանի պատմության թանգարանի հավաքածուում 2728-12 համարի ներքո։

Նկարագրություն 
Որսի հետապնդման տեսարանով ձուլածո մանրաքանդակը կազմված է քառանկյունի հարթակի վրա դրված երկանիվ մարտակառքից և լծված դինամիկ ընթացքի մեջ գտնվող զույգ ձիերից, որոնք բարակիրան են, ունեն երկարավուն դունչ, բարձր բաշեր, երկար պոչ։ Առջևից սլանում է աղեղնաձև եղջյուրներով մի այծյամ։

Կառքի անիվները ճաղավոր են, թափքը՝ թեթև։ Թափքի վրա կանգնած են դաշյուններով զինված, երկարավիզ, տափակ դեմքերով երկու ֆիգուրա, որոնցից մեկը կրում է կատարաձև վերնամասով սաղավարտ։ Արձանախումբը տեղադրված է խարսխաձև հիմքով պատվանդանի վրա։ Հարթակը սնամեջ է, եզրակողերը հարդարված են եռանկյունաձև բացվածքներով։ Ներսում պահպանվել են բրոնզե զրնգացող գնդիկներ։ Ծառայել է որպես շտանդարտ և չարխափան իր, ամրացվել է կառքի կամ պատգարակի առաջամասին։

Ծանոթագրություններ

Աղբյուրներ 
 Հայացք բրոնզե դարից, Ալբոմ-կատալոգ, Հայաստանի պատմության թանգարան, Երևան, 2010։ 
 Հասմիկ Իսրայելյան - Պաշտամունքն ու հավատալիքները ուշ բրոնզեդարյան Հայաստանում, Երևան, 1973։

Հայաստանի պատմության թանգարանի նմուշներ
Հնագիտական գտածոներ